**Uranopolis** (m.kreik. Οὐρανόπολις, *Ūranopolis* tai *Ouranopolis*, myös Οὐρανούπολις, *Ūranūpolis* tai *Ouranoupolis*; lat. *Uranopolis*) oli antiikin aikainen kaupunki Akten eli Athoksen niemellä nykyisin Chalkidikína tunnetulla niemimaalla Kreikassa.

Maantiede
---------

Uranopoliin kaupunki sijaitsi Akten eli Athoksen niemellä lähellä sen kapeinta kohtaa. Kaupunki sijoitetaan nykyisen Néa Ródan kylän tienoille. Kaupungin lähellä sijaitsi persialaissotien aikaan vuonna 480 eaa. kaivettu niin kutsuttu Kserkseen kanava.

Uranopoliin lyömä raha. Kuvituksessa kahdeksansakarainen tähti sekä istuva Afrodite Urania.
Uranopoliin pyhäkön raunioita.

Historia
--------

Uranopolis, suomeksi "Taivaan kaupunki", perustettiin hellenistisen kauden alussa vuonna 315 eaa. Sen perustaja oli Aleksarkhos, Makedonian kuningas Kassandroksen veli. Koska Plinius vanhempi mainitsee Uranopoliin mutta ei Sanea, joka sijaitsi myös Akten niemellä, on päätelty, että Uranopolis olisi perustettu Sanen paikalle ja korvannut sen. Muutoin kaupungin historiasta ei tiedetä mitään.

Nykyinen Ouranoúpolin kylä on perinyt nimensä kaupungista, vaikka sijaitseekin jonkin verran eri paikassa, etelämpänä niemen länsirannikolla.

Rakennukset ja löydökset
------------------------

Kaupungista on vain vähän arkeologisia löytöjä. Merkittävin arkeologinen kohde ovat pyhäkön jäänteet, jotka sijaitsevat Néa Ródan lounaispuolella. Arkeologinen kohde tunnetaan sekä nimellä Uranopolin pyhäkkö että Néa Ródan pyhäkkö. Pyhäkkö ajoittuu myöhäiseltä arkaaiselta kaudelta 500-luvun eaa. lopulta hellenistiselle kaudelle 100-luvulle eaa. Näin se on ollut olemassa sekä Sanen että Uranopoliin kaupungin aikana. Esinelöytöihin lukeutuvat siivekkäitä Nike-jumalattaria esittävät terrakottapatsaat. Paikan kaivaukset suoritettiin vuonna 1999. Seudulta on löydetty myös hellenistiselle kaudelle ajoittuvan talon jäänteet, roomalaisaikainen hauta 200-luvulta jaa. sekä muun muassa öljylamppuja ja rahoja.

Vuonna 2020 suoritetuissa tutkimuksissa on havaittu, että nykyisen Ouranoúpolin kylän ja Drénian saaren välillä on ollut antiikin aikana kannas, jolla on ollut asutusta. Jäänteitä on löydetty merenpohjasta noin 5–15 metrin syvyydestä. Yksi Drénian pienistä lähisaarista on edelleen nimeltään Ártemis, ja alueella on mahdollisesti ollut Artemiille omistettu pyhäkkö. Erään teorian mukaan kyseessä olisi antiikin Uranopoliin sijaista Akrothooin kaupunki, joka upposi Simplikioksen kautta säilyneen, alun perin Theofrastoksen antaman tiedon mukaan mereen maanjäristyksessä.

Lähteet
-------

1. 1 2  Smith, William: "Uranopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. ↑  Sane/Ouranopolis *Pleiades*. Viitattu 1.9.2020.
3. 1 2 3  Ouranoupolis (Chalkidike) 10 Nea Roda - Ουρανόπολις *ToposText*. Viitattu 1.9.2020.
4. 1 2  Ouranoupolis Village *Greeka.com*. Viitattu 1.9.2020.
5. ↑  Athenaios: *Deipnosofistai* 3.98; Plinius vanhempi: *Naturalis historia* 4.10. s. 17.
6. ↑  Nea Roda Sanctuary *Welcome to Halkidiki*. Viitattu 1.9.2020.
7. ↑  Η βυθισμένη αρχαία πόλη στην Ουρανούπολη Χαλκιδικής *Εργο Χαλκιδικής*.  17.8.2020. Viitattu 1.9.2020.
8. ↑  Η βυθισμένη αρχαία πόλη που «κρύβεται» στη Χαλκιδική *Τύπος Θεσσαλονίκης*.  18.8.2020. Viitattu 1.9.2020.

Aiheesta muualla
----------------

* Kuvia tai muita tiedostoja aiheesta **Uranopolis** Wikimedia Commonsissa